<classify> Na TUNU NASSOR-DAR ES SALAAM RAIS wa Ushirika wa Makanisa ya Kilutheri ya Afrika Kusini LUCSA, Dk. David Tswaed, ameishukuru Tanzania kwa kusaidia nchi hiyo ambayo ilikuwa imetawaliwa kwa sera za ubaguzi wa rangi. Dk. Tswaed alitoa kauli hiyo Dar es Salaam jana, wakati akihubiri ibada ya kilele cha maadhimisho ya miaka 500 ya matengenezo ya Kanisa la Kilutheri yaliyofanyika mwaka 1517 na Martin Luther nchini Ujerumani. Alisema wakati huo Afrika Kusini ilivyokumbwa na ubaguzi wa rangi, Tanzania haikuyumbushwa na vitisho vya mataifa makubwa. Dk. Tswaed ambaye pia alimwakilisha Rais wa Fungamano la Makanisa ya Kilutheri Duniani LWF, Askofu Munib Younan, aliwataka watu kubadilika huku wakiwasaidia makundi maalumu wakiwamo walemavu, wanawake na vijana. Kipekee kwanza ninawashukuru kwa niaba ya wananchi wa Afrika Kusini kwa namna ambayo mlitupokea na kutupatia pa kukaa na kulala. Tanzania haikuyumbishwa na vitisho vya mataifa makubwa bali ilisimama imara kuhakikisha Afrika Kusini inakuwa huru. Mungu awabariki sana,alisema. Katika maadhimisho hayo yaliyofanyika Uwanja wa Taifa Dar es Salaam, zaidi ya wanafunzi wa kipaimara 4000 kutoka Dayosisi ya Mashariki na Pwani, walipata ubarikio. Askofu wa KKKT Dayosisi ya Mashariki na Pwani, Dk. Alex Malasusa ambaye aliongoza ibada hiyo, alisema tangu aanze kazi ya huduma hajawahi kukutana na idadi kubwa ya watoto kiasi hicho. Ibada hiyo ilianza kwa maandamano ya kuingia uwanjani ambayo yaliongozwa na kwaya ya matarumbeta, farasi, waumini na wanafunzi hao wa kipaimara. Matengenezo ya kanisa hilo yalianzishwa Ujerumani na Martin Luther mwaka 1517 na baadaye kuwa chimbuko la Kanisa la Kilutheri duniani. Ilikuwa Oktoba 31, 1517 wakati Luther alipoandika sentensi 95 kwenye mlango wa Kanisa la Witthenberg, ambazo zilizungumzia ukosefu wa elimu ya kibiblia. Ingawa hakuwa na lengo la kuanzisha dhehebu, hatua yake hiyo baadaye ilizaa kuanzishwa kanisa hilo ambalo mwaka huu linatimiza miaka 500. Katibu Mkuu wa Wizara ya Maji na Umwagiliaji, Profesa Kitila Mkumbo alisema maadhimisho hayo yameonyesha uhai wa kanisa hilo kwa kuwa limewekeza kwa kuwapa kipaimara vijana zaidi ya 4, 000. Alikuwa akizungumza na waandishi wa habari baada ya ibada hiyo. Ili kanisa liwe endelevu ni lazima kuwekeza katika watoto na vijana jambo ambalo tumeweza kuwapatia kipaimara watoto zaidi ya 4,000, alisema. Alisema Serikali inaendelea kuondoa vikwazo vya elimu kwa watoto na kuwekeza zaidi kujikomboa na adui ujinga. Alisema katika maadhimisho hayo, mahubiri ya Dk. Tswaed yalimgusa hasa katika kusaidia makundi maalumu wakiwamo walemavu, wanawake na vijana. Namshukuru Mungu kuniwezesha kuhudhuria maadhimisho haya muhimu ambayo si rahisi tena kuyashuhudia, alisema Profesa Kitila. Mkuu wa Wilaya ya Kahama, Fadhili Nkurlu, alisema kanisa likubali kubadilika na kwenda na wakati hasa kwa kujisafisha na kuyaangalia upya mafundisho ya Yesu Kristo. Mkurugenzi wa Utawala Diosisi ya Pwani, Mchungaji Ernest Kavinda alisema kanisa inabidi liangalie upya misingi yake iliyoasisiwa kwa miaka 500 na kiongozi wao, Martin Luther. Misingi ya kanisa iliasisiwa katika neno la Mungu, kuamini katika neema na kuondoa dhana kuwa fedha inaweza kumwondolea dhambi mtu, alisema Mchungaji Kavinda. Naye Mkurugenzi wa Benki ya Maendeleo, Ibrahimu Mwagalamba alisema kanisa hilo limekuwa likitoa huduma mbalimbali za jamii ikiwa ni pamoja na za afya na elimu.  <topic>: KITAIFA 